Το ***Ο φαλακρός μαθητής*** (γνωστό και ως ***Βέγγος, ο φαλακρός μαθητής***) είναι ελληνική κωμική ταινία του 1979, σε σκηνοθεσία και παραγωγή του Ντίνου Κατσουρίδη. Το σενάριο γράφτηκε από τον ίδιο τον σκηνοθέτη, σε συνεργασία με τον Γιώργο Λαζαρίδη. Πρωταγωνιστούν οι Θανάσης Βέγγος, Βάσια Τριφύλλη και Τίτος Βανδής. Τη σεζόν που προβλήθηκε ήρθε πρώτη σε πωλήσεις εισιτηρίων, μεταξύ 26 ταινιών που κυκλοφόρησαν στην Ελλάδα.

Το σενάριο της ταινίας επικεντρώνεται σε έναν βιοπαλαιστή οικογενειάρχη, τον Θανάση, ο οποίος δουλεύει 17 χρόνια στο Υπουργείο Μέτρου και Σταθμού, χωρίς να έχει πάρει καμία προαγωγή και προσπαθεί να καλύψει τα έξοδά του κάνοντας και δεύτερη δουλειά. Εν τέλει μαθαίνει ότι επειδή δεν έχει το απολυτήριο γυμνασίου, δεν μπορεί να προαχθεί, έτσι αποφασίζει να πάει ξανά στο σχολείο.

Πλοκή
-----

Η ταινία ξεκινά στο σχολικό έτος 1961-62. Ο Θανάσης είναι ένας δημόσιος υπάλληλος, ο οποίος καρτερεί να πάρει προαγωγή στο υπουργείο όπου εργάζεται αλλά δεν την παίρνει. Τη χρειάζεται, καθότι θα σχηματίσει οικογένεια σύντομα με τη Βάσω, η οποία είναι ακόμα μαθήτρια του γυμνασίου. Αφού τη βοηθά στις εξετάσεις, τελικά παίρνει το απολυτήριο και παντρεύονται. Κατόπιν αποκτούν και δύο παιδιά, τον Βασίλη και την Άννα. Ο Θανάσης έπειτα συνεχίζει να δουλεύει σκληρά, ώστε να θρέψει την οικογένεια. Έτσι, βρίσκει και μία δεύτερη δουλειά, σε μία χαρτοπαιχτική λέσχη, χωρίς να το πει στην οικογένειά του.

Σε αντίθεση με αυτόν η γυναίκα του έχει επαναστατική φύση, και ανήκει σε μία φεμινιστική οργάνωση. Κάποια στιγμή, όταν αλλάζει προϊστάμενο ο Θανάσης, εκείνη πάει και τον βρίσκει και του λέει πως ο άνδρας της εργάζεται για την υπηρεσία 17 χρόνια, χωρίς να έχει πάρει προαγωγή. Τότε εκείνος της λέει ότι θα μεριμνήσει τους θέματος. Αργότερα, καταλήγουν και οι δύο στο κρατητήριο: η γυναίκα του εξαιτίας της πορείας που θα έκανε με την οργάνωσή της, ενώ ο Θανάσης συνελήφθη στη λέσχη, καθώς εκείνη την ώρα τον είχε βάλει μία πελάτισσα να παίξει στη θέση της, αν και αυτός ήταν το γκαρσόνι.

Ο Θανάσης την επομένη στη δουλειά ήταν σίγουρος ότι θα απολυθεί μετά από αυτό. Ειδικότερα, όταν τον φωνάζει γενικός, ο οποίος τελικά του εξηγεί γιατί δεν μπορούσε να πάρει προαγωγή τόσα χρόνια: ελλείψει απολυτήριου γυμνασίου. Όταν ενημερώνει την οικογένειά του, τότε αυτή τον πείθει να πάει στο γυμνάσιο και να το πάρει το απολυτήριο. Ο μαθηματικός του, τελικά, αποδεικνύεται πως ήταν ακριβώς ο ίδιος που είχε από όταν αυτός ήταν μαθητής, ο επονομαζόμενος "Βεζούβιος". Όταν, ο Θανάσης σηκώνεται για να λύσει μία πράξη στον πίνακα, τότε σταματάει, και λέει στο Βεζούβιο, ότι δεν έχει παρακάτω, γιατί εδώ μας σταμάτησε η γκεστάπο. Και μόλις θυμήθηκε ο Βεζούβιος, άρχισε να τραγουδά, το "Πότε θα κάνει ξαστεριά".

Τότε, αρχίζει όλη η τάξη να το τραγουδά, όμως για κακή τύχη του Θανάση, στο σχολείο εκείνη τη στιγμή βρίσκεται ένας επιθεωρητής, ο οποίος είναι ένας ένοικος της πολυκατοικίας του, που έχουν τσακωθεί. Ο Ιάσων, ο επιθεωρητής, αποβάλλει τότε τον Θανάση —ο οποίος στεκόταν δίπλα στον καθηγητή τραγουδώντας— από όλα τα γυμνάσια. Εν συνεχεία οι μαθητές του σχολείου ξεκινούν συγκέντρωση διαμαρτυρίας έξω από το σχολείο, για να ανακληθεί η απόφαση και ο Φαλακρός Μαθητής να επιστρέψει. Η γυναίκα του με κάποιες φίλες της πάνε στο σπίτι του Ιάσονα και τον πείθουν μέσω της βίας να ανακαλέσει την απόφαση. Τελικώς την ανακαλεί, με τον Θανάση, τελικά να παίρνει το απολυτήριό του, χωρίς ουσιαστικά, όμως, να αλλάξει κάτι στη ζωή του.

Διανομή ρόλων
-------------

* Θανάσης Βέγγος... ως Θανάσης Χατζηαθανασόπουλος
* Βάσια Τριφύλλη... ως Βάσω Χατζηαθανασοπούλου
* Τίτος Βανδής... ως καθηγητής Καρατάμπανος/"Βεζούβιος"
* Νίτσα Τσαγανέα... ως Αγγελική (μητέρα Βάσως)
* Δημήτρης Κοτζιάς... ως Βασίλης Χατζηαθανασόπουλος (γιος του Θανάση)
* Αλίκη Ακοντίδου... ως Άννα Χατζηαθανασοπούλου (κόρη του Θανάση)
* Νίκος Παπακωνσταντίνου... ως Ιάσων Περδεμές
* Ανέστης Βλάχος... ως Καραντούφας (αφεντικό χαρτοπαιχτικής λέσχης)
* Σπεράντζα Βρανά... ως χαρτοπαίχτρια
* Αντώνης Παπαδόπουλος... ως χαρτοπαίχτης
* Τάκης Μηλιάδης... ως καθηγητής Δεσποινόπουλος
* Μάρω Κοντού... ως Υπουργός
* Κούλης Στολίγκας... γυμνασιάρχης
* Μανώλης Δεστούνης... πρώτος γενικός (στην υπηρεσία του Θανάση)
* Ευαγγελία Σαμιωτάκη... ως φίλη της Βάσως
* Λουίζα Μπατίστα... ως χαρτοπαίκτρια που της φέρνει γούρι ο Θανάσης
* Ντίνος Δουλγεράκης... ο αστυνομικός (που συζητά με τη Βάσω, στην πορεία)
* Γιώργος Τζιφός... ως επιστάτης του σχολείου
* Βάσος Ανδρονίδης... Γεώργιος Κουβιτάκης, δεύτερος γενικός (στην υπηρεσία του Θανάση)
* Γιάννης Φύριος... ως Οδυσσέας (ένοικος πολυκατοικίας Θανάση)
* Ταϋγέτη... ως σύζυγος Οδυσσέα
* Ανθή Γούναρη... ως κυρία Δημοπούλου (ένοικος πολυκατοικίας Θανάση)
* Θανάσης Λιάμης... ως κύριος Σπεντζάρης (ένοικος πολυκατοικίας Θανάση)
* Μάρκος Λεζές... ως εμπορομανάβης που φωνάζει για το πιάνο που ακούγεται
* Γιάννης Χειμωνίδης... ως συνάδελφος Θανάση (στην υπηρεσία του Θανάση)
* Κώστας Φατούρος... Αστυνομικός με πολιτικά που μπαίνει στη χαρτοπαικτική λέσχη

Κριτική
-------

* Αθηνόραμα:

«*Ασύνδετα κοινωνικά μηνύματα για... οτιδήποτε, σχηματικές ερμηνείες, ανύπαρκτο χιούμορ και ένας Βέγγος που προσπαθεί να χωρέσει ανάμεσα σε όλα αυτά παίζοντας τυποποιημένα τον παγιδευμένο ανθρωπάκο.»*

Παραπομπές
----------

1. ↑  Δημήτρης Κολιοδήμος (2001). «Φ». *ΛΕΞΙΚΟ ΕΛΛΗΝΙΚΩΝ ΤΑΙΝΙΩΝ*. Εκδόσεις ΓΕΝΟΥΣ. σελ. 458. ISBN 960-8460-41-7.
2. ↑  «Ο φαλακρός μαθητής». RetroDB.gr. Ανακτήθηκε στις 17 Σεπτεμβρίου 2016.
3. ↑  «Ο Φαλακρός Μαθητής (1979)». Cine.gr. Ανακτήθηκε στις 17 Σεπτεμβρίου 2016.
4. ↑  «Ο Φαλακρός Μαθητής». Athinorama.gr. Ανακτήθηκε στις 18 Σεπτεμβρίου 2016.

Εξωτερικοί σύνδεσμοι
--------------------

* Ο φαλακρός μαθητής στο iMDB
* Ο φαλακρός μαθητής Αρχειοθετήθηκε 2016-04-10 στο Wayback Machine. στο 90lepta
* Ο φαλακρός μαθητής στο Cine.gr

|  |  |  |  |
| --- | --- | --- | --- |
| 

| π • σ • ε
Ταινίες σε σκηνοθεσία Ντίνου Κατσουρίδη |
| --- |
|  |
| 
* *Έγκλημα στα παρασκήνια* (1960)
* *Είμαι αθώος* (1960)
* *Ο κος πτέραρχος*  (1963)
* *Της κακομοίρας* (1963)
* *Αδίστακτοι* (1965)
* *Σύντομο διάλειμμα* (1966)
* *Ο Θανάσης, η Ιουλιέτα και τα λουκάνικα* (1970)
* *Ένας Βέγγος για όλες τις δουλειές* (1970)
* *Τι έκανες στον πόλεμο Θανάση;* (1971)
* *Θανάση, πάρε τ' όπλο σου* (1972)
* *Ο Θανάσης στη χώρα της σφαλιάρας* (1976)
* *Ο παλαβός κόσμος του Θανάση* (1979)
* *Ο φαλακρός μαθητής* (1979)
* *Βέγγος ο τρελλός καμικάζι* (1980)
* *Ο Θανάσης και το καταραμένο φίδι* (1982)
* *Όνειρο αριστερής νύχτας* (1987)
 |

 |